Folketing
2004-06-01

Jeg må sige, at jeg synes, det er en ualmindelig mistroisk holdning, man har til sagen, og jeg må også sige, at den har ingen hold i virkeligheden. Lad os være meget konkrete og tage et eksempel. I en almen boligafdeling beslutter man, at nogle skal have lov til at købe deres bolig. Realistisk set forventes det, at forslaget her vil medføre salg af maksimalt 5.000 boliger, så realistisk set vil det være en meget lille del af beboerne, der har lyst til at købe. Det betyder så, at der bliver nogle ejere, men de resterende lejere har stadig indflydelse, fordi der stemmes efter fordelingstal. Det betyder, at det rum, pensionisterne gerne vil beholde, vil de stadig kunne beholde, for lejerne har jo flertal, fordi der stemmes efter fordelingstal. Man vil stadig kunne lave det boligsociale arbejde, man vil stadig kunne udarbejde beboerbladet, og mon ikke de beboere, der har besluttet sig for at købe, gerne vil abonnere på beboerbladet, så de man kan følge med i, hvad der i øvrigt sker i bebyggelsen?